CELEX: 62020TN0604
Language: mt
Date: 2020-09-30 00:00:00
Title: Kawża T-604/20: Rikors ippreżentat fit-30 ta’ Settembru 2020 – Guangdong Haomei New Materials u Guangdong King Metal Light Alloy Technology vs Il-Kummissjoni

16.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 390/43
            
         
      Rikors ippreżentat fit-30 ta’ Settembru 2020 – Guangdong Haomei New Materials u Guangdong King Metal Light Alloy Technology vs Il-Kummissjoni
      (Kawża T-604/20)
      (2020/C 390/62)
      Lingwa tal-kawża: it-Taljan
      
         Partijiet
      
      
         Rikorrenti: Guangdong Haomei New Materials Co. Ltd (Qingyuan, iċ-Ċina) u Guangdong King Metal Light Alloy Technology Co. Ltd (Yuan Tan Town, iċ-Ċina) rappreżentanti: M. Maresca, C. Malinconico, D. Maresca, A. Cerutti, A. Malinconico, G. La Malfa Ribolla, D. Guardamagna u M. Guardamagna, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha tannulla r-regolament ikkontestat u tikkundanna lill-Kummissjoni għall-ispejjeż.
      
         Motivi u argumenti prinċipali
      
      Ir-rikors preżenti huwa dirett kontra r-Regolament ta’ Implimentazzjoni tal-Kummissjoni 2020/1215 (UE) tal-21 ta’ Awwissu 2020, li jagħmel importazzjonijiet ta’ estrużjonijiet tal-aluminju li joriġinaw mir-Repubblika tal-Poplu taċ-Ċina soġġetti għar-reġistrazzjoni [(ĠU 2020 L 275, p. 16)], ippubblikat fil-Ġurnal Uffiċjali tal-Unjoni Ewropea fl-24 ta’ Awwissu 2020.
      Insostenn tar-rikors tagħhom, ir-rikorrenti jinvokaw sitt motivi.
      
                  1.
               
               
                  L-ewwel motiv, ibbażat fuq il-ksur tal-Artikolu 14(5) tar-[Regolament 2016/1036, iktar ’il quddiem ir-“Regolament bażiku”] b’riferiment għall-oġġett tal-importazzjonijiet, fuq il-motivazzjoni illoġika u kontradittorja, kif ukoll fuq l-eżistenza, fil-każ inkwistjoni, ta’ użu ħażin ta’ poter.
                  
                              —
                           
                           
                              F’dan ir-rigward qed jiġi sostnut li r-regolament ikkontestat huwa vvizzjat b’inċertezzi u kontradizzjonijiet fir-rigward tal-identifikazzjoni tal-importazzjonijiet. Barra minn hekk, fid-data ta’ pubblikazzjoni tar-Regolament [2020/1215] tal-24 ta’ Awwissu 2020, il-Kummissjoni ma identifikatx b’mod ċar l-oġġett tal-importazzjonijiet li kien suġġett għal investigazzjoni. Billi għamlet hekk, il-Kummissjoni ppreġudikat a priori l-importazzjonijiet, fid-dawl tal-effett psikoloġiku evidenti u wiesa’ tar-reġistrazzjoni fis-suq tal-estrużjonijiet tal-aluminju, iżda ma kkonstatatx is-sussistenza tar-rekwiżiti kollha imposti mir-Regolament bażiku għar-reġistrazzjoni.
                           
                        
            
                  2.
               
               
                  It-tieni motiv, ibbażat fuq nuqqas ta’ leġittimità suġġettiva meta titressaq talba għal reġistrazzjoni.
                  
                              —
                           
                           
                              F’dan ir-rigward qed jiġi sostnut li skont l-Artikolu 14(5) tar-Regolament bażiku t-talba għal reġistrazzjoni għandha ssir “mill-industrija tal-Unjoni”. F’dan ir-rigward, għandu jiġi ppreċiżat li l-European Aluminium Association tirrappreżenta biss parti mill-industrija, li barra minn hekk tikkoinċidi ma’ dik tal-parti li għamlet l-ilment. Għandu jingħad ukoll li l-ilment jagħti viżjoni parzjali – mhux oġġettiva u globali. Ulterjorment mal-atti proċedurali ma ġewx prodotti elementi inekwivoċi dwar ir-rappreżentanza reali tal-industrija tal-Unjoni fi ħdan l-EA.
                           
                        
            
                  3.
               
               
                  It-tielet motiv, ibbażat fuq l-assenza ta’ provi suffiċjenti.
                  
                              —
                           
                           
                              F’dan ir-rigward qed jiġi sostnut li r-regolament ikkontestat ma jagħmilx distinzjoni bejn iż-żewġ premessi neċessarji tal-“provi” u tal-“portata” iżda tipprevedi paragrafu wieħed bl-isem ta’ “Raġunijiet […]”. Din il-formulazzjoni tikkonfondi ż-żewġ premessi li, għall-kuntrarju, għandhom ikunu jistgħu jiġu identifikati b’mod ċar.
                           
                        
                              —
                           
                           
                              Il-provi fil-pussess tal-Kummissjoni, barra minn hekk, ma jurux l-eżistenza ta’ dumping – lanqas prima facie. Għandu jingħad ukoll li l-Kummissjoni waslet biex ikkonstatat id-dumping mhux permezz ta’ analiżi proprja tal-elementi fil-pussess tagħha iżda billi sempliċement “assumiet” il-motivi tal-parti li għamlet l-ilment. Għalhekk dan il-modus operandi ma huwiex suffiċjenti biex jiġi inkluż ir-rekwiżit tal-provi msemmi fl-Artikolu 14(5) tar-Regolament Nru 1036/2016.
                           
                        
            
                  4.
               
               
                  Ir-raba’ motiv, ibbażat fuq in-nuqqas ta’ evalwazzjoni tal-element tal-portata: ir-retroattività, fuq il-ksur tal-Artikolu 14(5) tar-Regolament bażiku, fuq iċ-ċertezza legali, kif ukoll fuq il-ksur tal-prinċipju tal-aspettattivi leġittimi.
                  
                              —
                           
                           
                              F’dan ir-rigward qed jiġi sostnut li r-regolament ikkontestat b’ebda mod ma jindika l-portata tar-reġistrazzjoni iżda jagħmel riferiment għall-Artikolu 10(4) tar-Regolament Nru 1036/2016. L-assenza ta’ portata espliċitu fuq il-bażi, barra minn hekk, tal-provi insuffiċjenti, tagħmel ir-regolament ikkontestat illeġittimu minħabba ksur tal-imsemmija dispożizzjoni tar-Regolament bażiku u, fuq kollox, minħabba ksur tal-prinċipju ta’ ċertezza legali u tal-aspettattivi leġittimi.
                           
                        
            
                  5.
               
               
                  Il-ħames motiv, ibbażat fuq in-nuqqas ta’ evalwazzjoni fir-rigward tal-impatt tal-COVID-19 fuq il-flussi kummerċjali, fuq l-għanijiet tal-proċedura antidumping u fuq ir-reġistrazzjoni.
                  
                              —
                           
                           
                              Permezz tal-ħames motiv qed jiġi rrilevat nuqqas tar-regolament ikkontestat, fir-rigward tal-portata u tal-provi, ġaladarba, minkejja l-gravità u r-rilevanza tal-pandemija għall-kummerċ internazzjonali, il-Kummissjoni ma qisitx li kellha telabora – mhux biss studju iżda analiżi minima dokumentata tal-effetti tal-COVID-19 fuq il-flussi kummerċjali. Ma’ dan għandu jiżdied li l-unika tweġiba li r-regolament jagħti dwar din il-kwistjoni huwa riferiment, riferiment żbaljat, għaż-żieda fl-importazzjonijiet.
                           
                        
            
                  6.
               
               
                  Is-sitt motiv, ibbażat fuq assenza ta’ indikazzjoni jew indikazzjoni żbaljata tad-dazji.
                  
                              —
                           
                           
                              F’dan ir-rigward qed jiġi sostnut li r-regolament ikkontestat huwa illegali inkwantu jikser l-Artikolu 14(5) tar-Regolament bażiku peress li r-Regolament ta’ Implimentazzjoni għandu jispeċifika l-istima tal-ammont ta’ dazji eventwali futuri li għandhom jitħallsu. Il-Kummissjoni identifikat b’mod arbitrarju l-marġni massimu ta’ dumping għall-estrużjonijiet kollha fejn ħadet bħala riferiment l-evalwazzjoni żbaljata magħmula għas-solid profiles biss, filwaqt li eskludiet l-atti proċedurali u ddeċidiet mingħajr motivazzjoni li testendi l-marġni ta’ dumping previst għal waħda mill-erba’ suddiviżjonijiet tal-estrużjonijiet għat-tliet suddiviżjonijiet ukoll.